Leef gesonder, koop gesonder(Foto: iStock) Die aantal dieetprogramme en resepteboeke vir gesonde maaltye is duiselingwekkend en dis duidelik dat dié mark nog lank nie ’n versadigingspunt bereik het nie. Selfs op sosiale media word pasgemaakte oefen- en eetprogramme (natuurlik teen ’n maandelikse intekenfooi) gesmous. Tog meen talle kenners ’n gesonde leefstyl is haalbaar én volhoubaar sonder die alewige weeg en wonder. En dit begin by jou inkopiewaentjie! Gesonde inkopies begin reeds by die huis. Deur te verseker dat jou spens propvol gesonde noodsaaklikhede is, kan jy verhoed dat jy elke nou en dan vir een of twee items winkel toe moet gaan, en ook help om die versoeking vir (ongesonde) versnaperings te vermy. (Foto: iStock) Is die inhoud van jou groente- en vrugtemandjie kleurvol genoeg? Kenners beveel aan dat ’n mens verskillende kleure groente en vrugte eet, omdat dit ’n groter verskeidenheid voedingstowwe bevat. Wat van ’n pakkie aarbeie, ’n sakkie tamaties of geelwortels? Met sowat 40 000 produkte in die gemiddelde supermark, is dit nogal ’n uitdaging om jou pad deur die rakke te navigeer. Dit klink dalk na onnodig baie moeite om die lys bestanddele op elke produk se etiket te lees, maar soms kan dit jou met een oogopslag help om ’n gesonder keuse te maak. Bykomende bronne: activebeat.com; healthline.com; heart.org